b'\n_START_ARTICLE_\nOrodno jeklo\n_START_PARAGRAPH_\nOrodna jekla so namenska jekla za izdelavo orodij kot so npr. rezilna orodja, kokile, utopi,...) ter za izdelavo drugih izdelkov, kjer so predpisane posebno visoke zahteve.\n_START_SECTION_\nLastnosti\n_START_PARAGRAPH_\nPri jeklih z vi\xc5\xa1jo vsebnostjo ogljika (tudi do 2,2\xc2\xa0%) tvorijo zlitinski elementi, kot so Cr, W, V, Co, Mn, Ti, Nb, Zr, z ogljikom v jeklu karbide. \xc4\x8cim ni\xc5\xbeja je prosta energija karbida, tem ve\xc4\x8d \xc5\xbeeleza v Fe\xe2\x82\x83C lahko nadomestijo (zmesni karbidi) ali pa ga popolnoma izpodrinejo, tako da nastanejo samostojni karbidi. Karbidi imajo velik vpliv zlasti na dolo\xc4\x8dene lastnosti, kot sta: odpornost proti obrabi in trdota pri povi\xc5\xa1anih temperaturah._NEWLINE_Karbidna jekla se skoraj v celoti uporabljajo za izdelavo orodij. Karbidi zadr\xc5\xbeujejo pri segrevanju fazne premene, ker se karbidi v avstenitu le te\xc5\xbeko in zelo po\xc4\x8dasi topijo. Za kaljenje je potrebno tak\xc5\xa1na jekla segrevati do zelo visokih temperatur, da se karbidi v avstenitu lahko raztopijo. Pri tem karbidi ovirajo rast zrn in omogo\xc4\x8dajo tvorbo drobnozrnate mikrostrukture. Mo\xc4\x8dno se zmanj\xc5\xa1a kriti\xc4\x8dna hitrost ohlajanja, kar omogo\xc4\x8da kaljenje na zraku in v olju. Nastali martenzit je obstojen do zelo visokih temperatur. Zaradi tega ohranijo karbidna jekla trdnost do visokih temperatur \xe2\x80\x93 so popustno obstojna. To je zelo dragocena lastnost jeklih za rezilna orodja (hitrorezna jekla) in za orodja namenjena predelavi v vro\xc4\x8dem stanju (kova\xc5\xa1ka, stiskalni\xc5\xa1ka, livarska orodja). Pri teh jeklih se zaradi izlo\xc4\x8danja karbidov pri popu\xc5\xa1\xc4\x8danju pojavi sekundarni maksimum. Ogljikovo jeklo z 0,9\xc2\xa0% C ohrani svojo trdoto do ~200\xc2\xa0\xc2\xb0C. Jeklo za ventile \xc4\x8c.4771 zadr\xc5\xbei lastnosti do 550\xc2\xa0\xc2\xb0C, med 380 do 460\xc2\xa0\xc2\xb0C trdota celo naraste.\n_START_SECTION_\nOgljikova orodna jekla za delo v hladnem\n_START_PARAGRAPH_\nZna\xc4\x8dilna lastnost teh jekel je trda in proti obrabi odporna povr\xc5\xa1ina ter mehko in \xc5\xbeilavo jedro. Vsebujejo od 0,5 do 1,4\xc2\xa0% ogljika. Jekla z manj\xc5\xa1im odstotkom ogljika so bolj \xc5\xbeilava in bolje prena\xc5\xa1ajo udarce, jekla z ve\xc4\x8djim odstotkom pa so tr\xc5\xa1a in bolj odporna proti obrabi. Jedro orodja ostane \xc5\xbeilavo le, \xc4\x8de se orodje ne prekali. Zato imajo vsa plitvo kaljiva jekla omejeno vsebnost silicija in mangana.\n_START_SECTION_\nLegirana orodna jekla za delo v hladnem\n_START_PARAGRAPH_\nLegirni elementi povzro\xc4\x8dajo, da so jekla mo\xc4\x8dno kaljiva in se prekalijo tudi pri ve\xc4\x8djih prerezih celo v milej\xc5\xa1ih kalilnih sredstvih (olje ali celo zrak) ter v splo\xc5\xa1nem ugodno vplivajo na \xc5\xbeilavost jekel. Legirni elementi, ki tvorijo z ogljikom karbide, pove\xc4\x8dujejo odpornost proti obrabi in ve\xc4\x8dajo rezalne sposobnosti orodij. Orodja za delo v hladnem imajo po navadi zelo komplicirane oblike. Kalimo \xc5\xbee dokon\xc4\x8dno izdelana orodja, zato moramo upo\xc5\xa1tevati razli\xc4\x8dne faktorje kaljenja. Kalilne razpoke ali izkrivljenja rade nastanejo tudi zaradi nepravilne konstrukcije orodja (ostri robovi, zareze). Upo\xc5\xa1tevati je potrebno tudi manj\xc5\xa1o toplotno prevodnost legiranih jekel. Popu\xc5\xa1\xc4\x8dati je treba pri nekoliko vi\xc5\xa1jih temperaturah kakor pri ogljikovih jeklih, obi\xc4\x8dajno nad 300\xc2\xa0\xc2\xb0C.\n_START_SECTION_\nLegirana orodna jekla za delo v vro\xc4\x8dem\n_START_PARAGRAPH_\nJekla za delo v vro\xc4\x8dem so ve\xc4\x8dinoma legirana in jih uporabljamo za orodja, ki se pri uporabi mo\xc4\x8dneje segrejejo. Zna\xc4\x8dilnosti teh jekel so trdota in trdnost v vro\xc4\x8dem ter obrabna obstojnost, kar je povezano z veliko popustno obstojnostjo. Karbidotvorni elementi (volfram, molibden, vanadij, krom) omogo\xc4\x8dajo doseganje velike trdnosti, obstojnosti proti obrabi in popustno obstojnosti. Dodatek teh elementov zmanj\xc5\xa1uje tudi popustno krhkost. To velja predvsem za molibden. Vsa jekla za delo v vro\xc4\x8dem imajo razmeroma majhen dele\xc5\xbe ogljika. Kljub temu ta v zvezi s tvorci karbidov mo\xc4\x8dno vpliva na obstojnost proti obrabi.'